Tehnicianul Thomas Tuchel a anunţat vineri, într-o conferinţă de presă, că va fi ultima dată pe banca echipei Bayern Munchen, sâmbătă, la meciul cu Hoffenheim, din Bundesliga, potrivit news.ro
La începutul conferinţei de presă susţinută vineri, la sediul clubului din Munchen, tehnicianul german a dezvăluit că deplasarea de sâmbătă la Hoffenheim, în ultima etapă din Bundesliga, va fi ultimul său meci la bavarezi.
"Aceasta este ultima mea conferinţă de presă la Säbener Strasse", a spus el, vizibil uşurat. "Nu am ajuns la un acord cu conducereai, dar nu voi intra în detalii. În ultimele săptămâni, am simţit o mare legătură cu jucătorii mei în jurul meciurilor din Liga Campionilor cu Arsenal (sferturi de finală) şi Real Madrid (semifinale). Plec de la club cu o anumită tristeţe”.
Cotidianul german BILD a notat că Tuchel ceruse un nou contract până în iunie 2026 (actuala sa înţelegere expiră peste un an), cu promisiunea că oficialii îl vor lăsa să lucreze în linişte şi că va putea să-şi impună priorităţile în ceea ce priveşte remodelarea echipei.